1990-сы йылдар башында Светлана донъя юниорҙары кимәлендә уңышлы сығыш яһай — 1990 йылда тауҙан тиҙлекле төшөү буйынса юниорҙар араһындағы донъя беренселегендә еңеүгә өлгәшә, ә супергигантта көмөш миҙалға лайыҡ була. Советтар Союзында өлкәндәр араһында ла уға тиңдәр булмай — 18 йәшендә тауҙан тиҙлекле төшөүҙә Союз беренселегендә еңә. Светлана БДБ һәм Рәсәй беренселектәрендә лә еңеүҙәргә өлгәшә, Европа кубогы этаптарында бер нисә тапҡыр призлы урындар яулай, 1992 йылда дөйөм иҫәптә еңеүсе була.